ദാരിദ്ര്യവും തൊഴിലില്ലായ്മയും റിപ്പോര്ട്ട് ചെയ്തതു കാബൂളില് മാധ്യമപ്രവര്ത്തകര്ക്ക് താലിബാന്റെ ക്രൂരമര്ദ്ദനം കാബൂള്: അഫ്ഗാനിസ്താനില് ചാനല് മാധ്യമപ്രവര്ത്തകനും കാമറമാനും താലിബാന് ഭീകരരുടെ ക്രൂര മര്ദ്ദനം. തോക്ക് ചൂണ്ടി ഭീഷണിപ്പെടുത്തിയാണ് മര്ദ്ദിച്ചത്. അഫ്ഗാനിലെ ആദ്യ സ്വതന്ത്ര വാര്ത്ത ചാനലായ ടോളോ ന്യൂസ് റിപ്പോര്ട്ടര് സിയര് യാദ് ഖാന്, കാമറമാന് എന്നിവരാണ് ആക്രമിക്കപ്പെട്ടത്. രാജ്യത്തെ ദാരിദ്ര്യവും തൊഴിലില്ലായ്മയും റിപ്പോര്ട്ട് ചെയ്തതിനാണ് മര്ദ്ദനം. സിയര് യാദ് ഖാനെ താലിബാന് വധിച്ചുവെന്ന വാര്ത്ത നേരത്തെ പുറത്തുവന്നിരുന്നു. എന്നാല് അദ്ദേഹം തന്നെ ഇത് ട്വിറ്ററിലൂടെ നിഷേധിച്ചു. കാബൂളിലെ ന്യു സിറ്റിയില് തനിക്കും കാമറമാനും ക്രൂരമര്ദ്ദനം നേരിട്ടുവെന്ന് സിയര് പറഞ്ഞു. തന്റെ കാമറകളും ടെക്നിക്കല് പകരണങ്ങളും മൊബൈല് ഫോണും താലിബാന് പിടിച്ചെടുത്തു. താന് കൊല്ലപ്പെട്ടുവെന്ന വിധത്തില് പ്രചരിക്കുന്ന വാര്ത്തകള് ശരിയല്ല. കവചിത ലാന്ഡ് ക്രൂയിസര് വാഹനത്തില് എത്തിയ താലിബാന് തന്നെ തോക്കിന്മുനയില് നിര്ത്തി മര്ദ്ദിക്കുകയായിരുന്നുവെന്നും സിയര് യാദ് ഖാന് ട്വീറ്റ് ചെയ്തു. റോയിട്ടേഴ്സ് റിപ്പോര്ട്ടര് ഡാനിഷ് സിദ്ദിഖി കൊല്ലപ്പെട്ടതിനു പിന്നാലെ താലിബാന് ആക്രമണത്തിന് ഇരയാകുന്ന രണ്ടാമത്തെ മാധ്യമപ്രവര്ത്തകനാണ് സിയര് യാദ് ഖാന്. ഡാനിഷ് സിദ്ദിഖിക്ക് നേരെ അതിക്രൂരമായ ആക്രമണമാണ് താലിബാന് നടത്തിയത്. ക്രൂരമായി മര്ദ്ദിച്ചുകൊലപ്പെടുത്തിയ ശേഷം മൃതദേഹം വലിച്ചിഴക്കുകയും വാഹനങ്ങള് കയറ്റിയിറക്കി ഛിന്നഭിന്നമാക്കുകയും ചെയ്തിരുന്നു. മൃതദേഹത്തിന്റെ ഫോട്ടോകളും എക്സ്റേയും പരിശോധിച്ചാണ് ഈ വിലയിരുത്തല് നടത്തിയത്. അതിനിടെ, വിവിധ രാജ്യങ്ങള് അഫ്ഗാനില് നിന്നുള്ള ഒഴിപ്പിക്കല് തുടരുകയാണ്. 1500 ഓളം അമേരിക്കന് പൗരന്മാര് ഇനിയും അഫ്ഗാനിലുണ്ട്. താലിബാന് നല്കിയ അന്ത്യശാസനമായ ഓഗസ്റ്റ് 31നകം എല്ലാവരേയും ഒഴിപ്പിച്ച ശേഷമേ യു.എസ് സേന കാബൂളില് നിന്ന് മടങ്ങുവെന്ന് യു.എസ് സ്റ്റേറ്റ് സെക്രട്ടറി അന്തോനി ബ്ലികന് പറഞ്ഞു. ആകെയുണ്ടായിരുന്ന 6000 ഓളം പൗരന്മാരില് 4500 പേരെ തിരികെ എത്തിച്ചുവെന്നും അധികൃതര് വ്യക്തമാക്കി. അഫ്ഗാനിലെ സാഹചര്യം അതീവ ഗുരുതരമാണെന്നും സാധ്യമാകുന്ന പോലെ രക്ഷാപ്രവര്ത്തനം തുടരുകയാണെന്നും കേന്ദ്ര വിദേശകാര്യമന്ത്രി ഡോ. ജയ്ശങ്കര് അറിയിച്ചു. ഇന്ന് 35 പേരെ തിരികെയെത്തിക്കും. ദോഹ കൂടിക്കാഴ്ചയില് നല്കിയ ഉറപ്പ് താലിബാന് പാലിക്കുന്നില്ലെന്നും അദ്ദേഹം പറഞ്ഞു.